MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit, vedrørende Rådets fælles holdning med henblik på vedtagelse af Europa-Parlamentets og Rådets direktiv om måleinstrumenter

2000/0233 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit, vedrørende Rådets fælles holdning med henblik på vedtagelse af Europa-Parlamentets og Rådets direktiv om måleinstrumenter

1. SAGSFORLØB

Fremsendelse af forslaget til Europa-Parlamentet og Rådet (dokument KOM(2000) 566 endelig - 2000/0233(COD)): // 15.9.2000

Det Europæiske Økonomiske og Sociale Udvalgs udtalelse: // 28.2.2001

Europa-Parlamentets udtalelse ved førstebehandlingen: // 3.7.2001

Fremsendelse af det ændrede forslag: // 6.2.2002

Vedtagelse af den fælles holdning: // 22.7.2003

2. FORMÅLET MED KOMMISSIONENS FORSLAG

Formålet med forslaget er at harmonisere de nationale retsregler om måleinstrumenter, som er underkastet lovbestemt metrologisk kontrol (f.eks. vandmålere, gasmålere, elforbrugsmålere, benzinpumper, taxametre og målere til udstødningsgas).

Direktivforslaget er baseret på den nye metode. Det fastlægger væsentlige krav, men det overlades til fabrikanterne og standardiseringsorganerne at fastsætte de tekniske specifikationer. Desuden kan fabrikanterne vælge mellem de forskellige procedurer for overensstemmelsesvurdering.

3. BEMÆRKNINGER TIL DEN FÆLLES HOLDNING

3.1. Generelle bemærkninger

Den fælles holdning er blevet godkendt enstemmigt i Rådet.

Hovedpunkterne i den politiske aftale er, at bilag II udgår, og at bilag MI-010 trækkes tilbage.

Bilag II omhandler frivillige testprogrammer, der, da de hurtigt kan ændre sig under hensyn til den tekniske udvikling, kan behandles lige så godt ved standardisering, hvilket forenkler dokumentet og giver et enklere layout og øget klarhed.

Bilag MI-010 omhandler alkometre, hvis måleresultater anvendes til retslig bevisførelse. Flere medlemsstater har påpeget, at dette indebærer, at instrumenterne i henhold til den nationale straffelov skal afprøves af deres nationale myndigheder, og at overensstemmelsesprøvningen derfor ikke som fastsat i forslaget kan foretages af udpegede organer hvor som helst sted i Fællesskabet. Hvis en national domstol anfægter rigtigheden af de resultater, et instrument viser, skal de nationale myndigheder hurtigt tilpasse specifikationerne for de pågældende instrumenter, så de er overensstemmelse national retspraksis. Det er derfor ikke muligt at harmonisere de tekniske krav til produktet.

Kommissionen kan derfor tilslutte sig, at bilag II udgår, og at forslaget i bilag MI-010 trækkes tilbage.

3.2. Virkning af Parlamentets ændringer ved førstebehandlingen

3.2.1. Ændringer, der er overtaget i det ændrede forslag og den fælles holdning

Nedenstående ændringer, visse i ændret form, er blevet overtaget i det ændrede forslag. Kommissionens forslag er blevet fulgt i den fælles holdning, for så vidt angår følgende ændringer: 1, 2, 3, 4, 6, 7, 8, 9a, 10, 11, 12, 13, 15, 17, 18, 20, 21, 22, 23, 24, 26 og 27.

Ændring 1 - betragtning 2 (almene hensyn): Der er tale om en præcisering.

Ændring 2 - ny betragtning 4a (valgmulighedsklausul), nu betragtning 5: Med den nye betragtning præciseres det, at medlemsstaterne kan vælge fortsat at kræve lovbestemt metrologisk kontrol af typer af måleinstrumenter. Ordlyden er dog blevet ændret for at undgå misforståelser om omfanget af medlemsstaternes forpligtelser.

Ændring 3 - ny betragtning 4b (definition af fabrikant), nu betragtning 6: Der er fuld tilslutning til formålet med denne ændring. En ændring af den foreslåede ordlyd tydeliggør indholdet i ændringen endnu mere.

Ændring 4 - betragtning 11 (mærkning under produktionsprocessen), nu betragtning 13: Ændringen er blevet accepteret med en lidt anden ordlyd for i højere grad at tage hensyn til, at der er tale om en betragtning.

Ændring 6 - artikel 1 (opregning af de instrumentspecifikke bilag): Ændringen er blevet accepteret, fordi de instrumentspecifikke bilag indeholder obligatoriske bestemmelser, og det er nyttigt at opregne disse bilag i artikel 1 (sammen med den konsekvensændring, der består i, at "alkometre til retslig bevisførelse" udgår).

Ændring 7 - artikel 1 (begrundelse for den lovbestemte metrologiske kontrol): Indholdet i denne ændring er blevet indarbejdet i definitionen af "lovbestemt metrologisk kontrol" i artikel 3.

Ændring 8 og 9a - artikel 2 (formål og krav): Hele stk. 1 er blevet omskrevet for at gøre bestemmelsen juridisk korrekt. Som følge af ændring 7 (indarbejdet i artikel 3 i stedet for artikel 1) har det ikke været muligt at lade hele henvisningen til "lovbestemt metrologisk kontrol" udgå.

Ændring 10 - artikel 3 (definition af "underenhed"): Indholdet i ændringen er blevet accepteret med rent redaktionelle ændringer i den foreslåede ordlyd.

Ændring 11 - artikel 3 (definition af "fabrikant"): Indholdet i ændringen er blevet overtaget, herunder at lade udtrykket "lovligt" udgå.

Ændring 12 - artikel 3 (definition af godkendt repræsentant): Der er tale om en præcisering.

Ændring 13 - artikel 5, stk. 2 (overensstemmelsesmærkning), nu artikel 6, stk. 2: Mens Kommissionen havde accepteret ændringen i det ændrede forslag, gik Rådet videre og tillod, at begge angivne former for mærkning kan påføres under produktionsprocessen. Indsættelsen af udtrykket "hvis det er berettiget" vil i reglen sikre, at denne fleksible bestemmelse ikke kan misbruges.

Ændring 15 - artikel 8 (kriterier for udpegning af organer), nu artikel 9: Ændringen er blevet accepteret, fordi den præciserer, at medlemsstater, som ikke har national lovgivning om et bestemt måleinstrument, fortsat har ret til at udpege et bemyndiget organ.

Ændring 17 - artikel 12 (opgaver, der varetages af Udvalget for Måleinstrumenter), nu artikel 13: Den del af ændringen, der tager sigte på at fjerne ændringer i de specifikke bilag fra de opgaver, der varetages af Udvalget for Måleinstrumenter, er blevet afvist. Indholdet i ændringen er dog blevet anerkendt ved at skærpe kravet om at høre de berørte parter om oplysningerne i de specifikke bilag.

Ændring 18 - artikel 13 (mærkning - her: identifikationsnummer), nu artikel 14: Det er blevet accepteret at lade et punktum udgå, idet bilagene om overensstemmelsesvurdering er tydelige på dette punkt, og punktummet er derfor overflødig.

Ændring 20 - artikel 14 (tavshedspligt), nu artikel 15: Ændringen er blevet accepteret. Der er valgt den tilgang, at "tavshedspligt" ikke bliver nævnt i den dispositive del, fordi sådanne bestemmelser kan give et falsk indtryk af direktivets anvendelsesområde og resultere i forskellige fortolkninger i de enkelte medlemsstater.

Ændring 21 - artikel 17 (overgangsbestemmelser), nu artikel 21: Kommissionen accepterede at ændre gyldighedsperioden til 5 år for eksisterende godkendelser af ubegrænset gyldighed, men Rådet har af hensyn til anvendelsen i praksis foretrukket at behandle alle godkendelser på samme måde og at bevare en gyldighedsperiode på 10 år for alle eksisterende godkendelser, dvs. godkendelser, der er gyldige i 10 år, og godkendelser af ubegrænset gyldighed.

Ændring 22 - bilag I, punkt 5 (angivelse af et nærmere fastlagt tidsrum under overskriften "holdbarhed"): Indholdet i denne ændring er blevet accepteret og er i overensstemmelse med det princip i den nye metode, at fabrikanten i højere grad skal ansvarliggøres.

Ændring 23 - bilag I, punkt 6 (pålidelighed): Udtrykket kan udgå som foreslået i ændringen.

Ændring 24 - bilag I, punkt 7.2 (egnethed for den påtænkte bruger): Denne ændring er blevet accepteret som en forenkling.

Ændring 26 - bilag I, punkt 10.2 (utvetydig angivelse af resultat): Indholdet i denne ændring er blevet accepteret som en nyttig tydeliggørelse. Rådet har dog foretrukket ordlyden "de metrologisk kontrollerede angivelser" i stedet for "de første angivelser".

Ændring 27 - bilag I, punkt 10.5 (dataaflæsning): Indholdet i denne ændring er blevet accepteret, men ordlyden er blevet ændret for at præcisere, at forbrugeren under alle omstændigheder bør have adgang til oplysningerne.

3.2.2. Ændringer, der er overtaget i det ændrede forslag, men afvist i den fælles holdning

Ændring 19 og 25 blev overtaget i det ændrede forslag, men er ikke overtaget som såclan i den fælles holdning.

Ændring 19 - artikel 13 (mærkning på hoveddelen), nu artikel 14: Den nye artikel 4 indeholder en generel bestemmelse om, at alle bestemmelser bør finde tilsvarende anvendelse på underenheder. Logisk set bør den supplerende bestemmelse i artikel 14, stk. 4, vedrøre de elementer, der ikke er underenheder.

Ændring 25 - bilag I, punkt 8.1 (væsentlig påvirkning): Den største del af denne ændring er blevet accepteret indholdsmæssigt. Udtrykket "væsentligt" er dog ikke blevet overtaget, da det kunne føre til den misforståelse, at den negative påvirkning var begrænset til "væsentlige" sager, og at det ikke var afgjort, hvornår en påvirkning skal betragtes som væsentlig eller ej.

3.2.3. Ændringer, der er afvist i det ændrede forslag og den fælles holdning

Ændring 5, 9b, 14, 16, 28 og 29 blev afvist af Kommissionen i det ændrede forslag og er heller ikke overtaget i den fælles holdning.

Ændring 5 - betragtning 14 (forhindring af, at måleinstrumenter, der ikke opfylder kravene, markedsføres), nu betragtning 15: Ændringen er blevet afvist, fordi den kunne give det fejlagtige indtryk, at omfanget af medlemsstaternes forpligtelser begrænses.

Ændring 9b - artikel 2 (beslutning om en fremtidig regulering af måleinstrumenter): Rettigheder og pligter for medlemsstater, der ikke underkaster visse typer måleinstrumenter lovbestemt metrologisk kontrol, er bedre og tilstrækkeligt beskrevet i andre dele af teksten, f.eks. i den nye betragtning 5 og i artikel 9.

Ændring 14 og 29 - bilag IV (nu bilag III) og ny artikel 7a - (teknisk dokumentation): Der er ingen god grund til at flytte bestemmelserne i bilag III til en særskilt artikel i den dispositive del, og Rådet har derfor foretrukket at fastholde opbygningen i Kommissionens forslag i så henseende.

Ændring 16 og 28 - ny artikel 8a og bilag III (nu bilag II): Der er ikke grundlag for som foreslået i disse ændringer at flytte kriterierne for udpegningen af nationale organer fra bilagene til den dispositive del.

3.3. Andre ændringer

De øvrige ændringer i den fælles holdning er af mindre betydning og tager primært sigte på omrokering mht. visse artikler, så der tages bedre hensyn til den nuværende praksis i forskrifterne efter den nye metode, men ikke på at foretage indholdsmæssige ændringer. Dette gælder også for ændringerne i bilagene.

Ændringer af betragtningerne og artiklerne

De mere detaljerede ændringer af Kommissionens ændrede forslag vedrører følgende betragtninger og artikler.

Betragtningerne er ændret som følger:

- Der er indsat en ny betragtning (9) for at tage hensyn til forskelle i de klimatiske forhold og forskellige niveauer for forbrugerbeskyttelse.

- De to betragtninger om standardisering er samlet i én enkelt betragtning (10).

- Betragtningen om markedsovervågning er opdelt i to betragtninger (15 og 16).

- Der er indsat en ny betragtning (18), hvori der henvises til eventuel national kontrol med måleinstrumenter, der allerede er taget i brug.

- Der er indsat en ny betragtning (19) med en beskrivelse af den gængse praksis for arbejdsgrupper i udvalget.

I artikel 3 (definitioner) er definitionen af "underenhed" (b) begrænset til de underenheder, der er angivet i de instrumentspecifikke bilag, og definitionen af "fabrikant" (d) er forenklet.

Artikel 4 (tidligere artikel 4, stk. 3) omhandler direktivets anvendelse på underenheder.

Artikel 5 (tidligere artikel 4, stk. 1) indeholder en ny standardbestemmelse om sprog.

De efterfølgende artikler nummereres i overensstemmelse hermed et nummer højere.

Artikel 7, stk. 3, (tidligere artikel 6, stk. 3) er begrænset således, at medlemsstaterne kun kan vedtage bestemmelser om "ibrugtagning" af måleinstrumenter, når det er begrundet i klimatiske forhold.

I artikel 7, stk. 4, (tidligere nævnt i MI-bilagene under overskriften "Ibrugtagning") præciseres det nu, på hvilke betingelser medlemsstaterne kan fastlægge forskellige nøjagtighedsklasser til særlig anvendelse. Alle instrumentklasser skal have et eller flere anvendelsesområder i hver enkelt medlemsstat, således at der er et marked i EU for hver klasse.

I artikel 7 (tidligere artikel 6) udgår det tidligere stk. 4 om offentlige virksomheder eller monopolvirksomheder i forsyningssektoren, da det ikke kun vedrører måleinstrumenter, og der er i stk. 5 indsat en standardbestemmelse om behandlingen af instrumenter til udstillingsformål.

Der er indsat en standardbestemmelse om sprog i artikel 8 om overensstemmelsesvurdering (tidligere artikel 7).

Der er i artikel 10 indsat et nyt stk. 3 om, at fabrikanten kan vælge at anvende enhver teknisk løsning, som opfylder de væsentlige krav. Det nye stk. 4 i artikel 10 omhandler resultaterne af de holdbarhedsprøver, der nævnes i den tekniske dokumentation.

Artikel 12, stk. 5, er indsat for at sikre, at de interesserede parter er fuldt orienterede om eventuelle foranstaltninger, som Udvalget for Måleinstrumenter påtænker at træffe.

Artikel 13, stk. 4, er indsat for at gøre det relevante arbejde i OIML mere gennemsigtigt for de interesserede parter på nationalt plan.

I artikel 15 er medlemsstaternes forpligtelse til at udføre en passende markedsovervågning (stk. 1) genindsat. De enkelte punkter i det administrative samarbejde tilsynsmyndighederne imellem opregnes (stk. 2).

Artikel 17 (tidligere artikel 14) omhandler uberettiget mærkning.

I den nye artikel 19 nævnes medlemsstaternes mulighed for at kræve, at måleinstrumenter, der er underlagt lovbestemt metrologisk kontrol, fortsat opfylder relevante krav, når de er taget i brug.

I artikel 20 ophæves direktiv 75/33/EØF (koldtvandsmålere) kun, for så vidt angår vandmålere til måling af rent vand.

Der er indsat en ny artikel 23, i henhold til hvilken der efter syv år skal aflægges rapport om anvendelsesområdet for og gennemførelsen af direktivet.

Ændringer i bilagene

I bilag I (væsentlige krav) er definitionen af direkte salgstransaktioner (for hvilke der ikke er præcedens i gældende fællesskabsret) forbedret, og der er indsat en definition af klimatisk miljø og forsyningsvirksomhed.

Den indviklede tidligere tabel 1 er erstattet med en enklere tabel, der kun vedrører det klimatiske miljø, og den elektromagnetiske klasse E3 er indsat.

Under krav 1.4 er der indsat regler for testning. Reglerne for testning for omgivende luftfugtighed var fastsat i punkt 3.2 i det tidligere bilag II.

Under krav 7.6 er der indsat en bestemmelse om kontrol med "ibrugtagning", som er en følge af, at der er indsat en ny artikel 19.

Mærkningskravene i krav 9 er skærpet.

Det tidligere bilag II udgår, og bestemmelserne om holdbarhedsprøver er - hvor det er fundet nødvendigt - overtaget i de instrumentspecifikke bilag (MI-00x).

I bilag II (tidligere bilag III) er der indsat en bestemmelse i punkt 6 med et krav om, at lederens vederlag skal være uafhængigt af resultaterne af de opgaver, der udføres.

I bilag III (tidligere bilag IV) er de enkelte punkter i den tekniske dokumentation udvidet.

I bilag MI-001 er der i punkt 7.2 indsat en holdbarhedsprøve for vandmålere. Bestemmelsen om ibrugtagning er forenklet, så den afspejler, at der ikke er nogen klasser, medlemsstaterne kan henvise til.

I bilag MI-002 er der i punkt 4 indsat en holdbarhedsprøve for gasmålere. Der er indsat krav til volumenkonverteringsenheder, som ofte anvendes.

I bilag MI-003 udgår transformatorer, og teksten er forenklet.

I bilag MI-004 er der indsat en ny klasse 1 vedrørende varmeenergimålere, som kan anvendes i medlemsstater, der ikke kræver lovbestemt metrologisk kontrol. Der er i punkt 5 indsat en holdbarhedsprøve for varmeenergimålere.

4. KONKLUSION

Kommissionen kan tilslutte sig de foreslåede ændringer af forslaget, fordi den fælles holdning ikke indebærer nogen grundlæggende ændring af forslaget.